Talle beseer toe brand uitbreek - Maroela Media
Talle mense is beseer nadat ŉ brand Saterdagnag by ŉ gebou in die Johannesburgse sakesentrum uitgebreek het.
Werner Vermaak, woordvoerder van ER24, het gesê paramedici is net ná middernag na die gebou op die hoek van Nugget- en Commissionerstraat ontbied.
“Paramedici en brandbestryders het saam by die toneel opgedaag en gesien dat ŉ verdieping van die gebou in ligte laaie was. Verskeie mense was nog aan’t vlug uit die gebou. Omstanders het aan die brandbestryders gesê sommige mense het na die dak gehardloop toe die brand uitgebreek het,” het Vermaak gesê.
Terwyl brandbestryders die vlamme geblus het, het paramedici minstens 15 mense vir rookinaseming behandel. “Van die mense het ook geringe beserings soos skraapwonde en kneusplekke opgedoen. Een man het ŉ ernstige snywond aan sy kop gehad en ŉ ander man het vermoedelik sy enkel gebreek,” het Vermaak gesê. Hulle is per ambulans na ŉ hospitaal geneem.
Brandbestryders het mense wat nog in die gebou was, gehelp om dit te ontruim en die vlamme is in die vroeë oggendure geblus. Die oorsaak van die brand is nog nie bekend nie.
Dit is besonder snaak dat ‘n brand in die middel van die nag uitbbreek as die meeste meeste mense slaap.
Iets is beslis nie pluis.
Kers? Klein stoof? Parafienjamp?